پاکستان افغانانو ته پر تذکرې خپل هیواد ته د ستنیدو اجازه ورکړه
د افغانستان لپاره د پاکستان ځانګړی استازی وايي، په پاکستان او یا هم تورخم کې بند پاتې افغانان کولای شې د اپرېل میاشتې تر ۲۹ مې پر تذکرو افغانستان ته واوړي.
نوموړي نن دوشنبه اپرېل ۲۵ (غوايي پنځمه) پر خپل ټویټر پاڼه لیکلي چې یاد کسان باید له دغه فرصت څخه استفاده وکړي. هغه ویلي چې له معمول سره سم په تورخم کې یوازې ناروغانو ته د وېزې پرته د تېرېدو اجازه ورکول کیږي. پاکستان تر دې مخکې افغانانو ته پر تذکرې له تورخم څخه پاکستان ته د تېرېدو اجازه ورکوله، خو تیره میاشت اسلام اباد دغه پرېکړه لغو کړه چې له امله یې افغان مسافر له ګڼو ستونزو سره مخ شول. د طالبانو حکومت د بهرنیو چارو وزارت هم له افغانانو څخه غوښتي چې له یاد فرصت څخه په استفاده هیواد ته ستانه شي او په خبره یې د تورخم لار به د څلورو ورځو لپاره د هغوی پر مخ خلاصوي. د بهرنیو چارو وزارت ویاند عبدالقهار بلخي ویلي چې دغه کار په اسلام اباد کې د افغانستان سفارت د هڅو په پایلې کې شوی دی، تر څو په هغه هیواد کې بند پاتې افغانان پر تذکرو هیواد ته ستانه شي. پر افغانستان د طالبانو تر حاکمیت وروسته پاکستان ته د افغان کډوالو یا نورو کسانو ستنېدل سخت شوي او تر دا مهاله د دواړو هیوادونو ترمنځ د تګ راتګ لارې څو ځله بندې شوي دي. وروسته تر هغه چې د پاکستان حکومت اعلان وکړ نور په پاکستان کې میشتو افغان کډوالو ته اجازه نه ورکوي چې یوازې په تذکرې بیرته هیواد ته ستانه شي، سلګونه افغان کډوال چې ماشومان، میرمنې او ځینې ناروغان هم پکې دي، د تورخم په ښارګوټي او لنډیکوتل سیمه کې پداسې حال کې بند پاتې دي چې روژه یې هم په خوله ده. دغه ګیر پاتې شوي افغان کډوال وایي چې د سختو ستونزو سره مخ دي. تر دې مخکې په تورخم کښې یو حکومتي چارواکي غنچه ګل د امریکا غږ ډیوې څانګې ته ویلي و چې مرکزي حکومت ورته کلک امر کړی چې په تذکرې به هیڅ یو افغان له دتورخم دلارې افغانستان ته د تګ اجازت نه ورکول کیږي او یوازې هغه افغانان بېرته خپل هیواد ته اوښتی شي چې قانوني ویزه ولري. ښاغلي غنچه ګل زیاته کړه چې مرکزي حکومت روان میلادي کال د مارچ د میاشتې په لومړۍ نیټې افغانستان ته پخپله خوښه د بیرته تلونکو افغانانو لپاره نوی سیستم معرفي کړی و چې له مخې یې د ویزې پرته په بل هیڅ کوم سند افغانانو ته دتورخم د لارې دبېرته ستنېدو اجازت نه ورکول کیږي.